<classify> JESHI la Polisi mkoani Arusha linaendelea kumtafuta mkazi wa Arumeru, Moses Pallangyo, kwa tuhuma za kumuua kwa shoka mkewe aliyejulikana kwa jina la Mary Mushi.Kamanda wa Polisi Mkoa wa Arusha, Jonathan Shana, amesema baada ya mauaji hayo, mtuhumiwa alitoroka na polisi wanaendelea kumsaka kila mahali.Chanzo cha mauaji hayo ni wivu wa kijinga wa mapenzi kwani inasemekana alimtuhumu marehemu kuwa na uhusiano wa kimapenzi na mtu mwingine. Ni ujinga kwa sababu mtuhumiwa alikuwa na uwezo wa kuachana naye badala ya kumuua.Kwa kuwa mtuhumiwa hajapatikana mpaka sasa na msako unaendelea, polisi watatumia kila mbinu ikiwamo kupiga mabomu ya machozi kwenye mapango ili kama mtuhumiwa amejificha huko aweze kutoka, amesema.Kamanda Shana lisema wilayani Arumeru kuna mapango mengi hivyo wanadhani huenda mtuhumiwa huyo amejificha huko.Kwa taarifa za kiintelijensia tulizonazo, tumekaribia sana kumpata, tunafanya msako nyumba kwa nyumba, pango kwa pango na pori kwa pori, kwenye mapango tutamia mabomu ya machozi kwa sababu kama amejificha huko, moshi wa mabomu utamtoa tu, alisema Kamanda Shana.Alitoa onyo kwa wananchi kuwa endapo kuna mtu au watu wanaomficha mtuhumiwa huyo kutoa taarifa mara moja, la sivyo watatiwa mbaroni na kufunguliwa mashitaka. Alisema marehemu bado hajazikwa kwa kuwa wanasubiria ndugu zake wafike ili kwa kushirikiana na polisi na daktari waweze kuufanyia mwili uchunguzi.Mitandao ya kijamii iliripoti kuwa, tukio hilo la mauaji lilifanyika juzi saa 8:00 mchana, ikiwa ni wiki tatu tangu marehemu aanze kuishi na mtuhumiwa. Baba mzazi wa mtuhumiwa, Latiaeli Pallangyo, alinukuliwa na mitandao hiyo ya kijamii akisema hakukuwa na ugomvi wowote kati ya wawili hao na walijipanga kusherehekea sikukuu ya Krismasi vizuri baada ya marehemu kuwapikia chai.Kwa mujibu wa mitandao hiyo ya kijamii, Mkuu wa Wilaya ya Arumeru, Jerry Muro, alifika eneo la tukio na kuwataka wananchi kuwa watulivu kwa kuwa vyombo vya usalama vimeshaanza msako wa kumpata mtuhumiwa.  <topic>: kitaifa 